Danmarks rådhuse melder om et rekordantal bryllupper. 7-9-13, aldrig har så par mange villet vies som på lørdag.

I morgen lørdag bliver den lykkeligste dag, der nogensinde er set på Danmarks rådhuse. Rekordmange par skal nemlig sige "ja" til hinanden. Over hele landet melder giftefogederne om det største antal bryllupper nogensinde. På Aalborg Rådhus er der normalt kun én giftefoged på arbejde om lørdagen, men i morgen skal fire giftefogeder vie de mange par. En af dem er Susanne Havgaard. - Det skal nok blive hyggeligt, siger hun, - Det har det været ved de andre særlige datoer. Folk gør lidt mere ud af det. Nogle gange har vi par, der bare kommer i deres cowboybukser, men jeg kan forestille mig, at de har gjort lidt mere ud af det på lørdag. 40 par skal giftes på Aalborg Rådhus, på en normal lørdag plejer der at være under 10 vielser. - Det bliver en lang dag. Man skal nok blive lidt træt i mælet til sidst, siger Susanne Havgaard. Heller ikke i Odense er flere par nogensinde blevet viet på samme dag. Der skal være 48 vielser på rådhuset, fortæller giftefoged Inge Sørensen. - Der er mange flere, end der plejer at være. Det her er rekorden, fortæller hun. Det højeste antal, der har været før, var 35. Også i Frederikshavn bliver der travlt på borgmesterkontoret i morgen. Her skal hele 18 par sige ja til hinanden. - Og det syntes vi var mange. 7-9-13 er en god dag at huske. 7-9-13 og bank under bordet. Måske tror de, det holder bedre, siger hun. Men faktisk er dagen ikke speciel, medmindre parrene sørger for at blive viet præcis 10.35, fortæller astrolog Karl Aage Jensen. - De skal sørge for at gå i gang ved 10.30 tiden, for det er præcis 10.35, at de to ja-er skal falde, fortæller han. Klokken 10.35 står planeterne Mars og Venus, der symboliserer den feminine og den maskuline energi, nemlig på en meget sjælden måde. /ritzau/